KIRJALLINEN KYSYMYS E-1635/03 esittäjä(t): Ioannis Marínos (PPE-DE) neuvostolle. Turkin muslimiväestöön kuulumattomien yhteisöjen omaisuus.



Virallinen lehti nro 051 E , 26/02/2004 s. 0119 - 0120



KIRJALLINEN KYSYMYS E-1635/03 esittäjä(t): Ioannis Marínos (PPE-DE) neuvostolle (15. toukokuuta 2003) Aihe: Turkin muslimiväestöön kuulumattomien yhteisöjen omaisuus Turkissa on yhä muslimiväestöön kuulumattomia yhteisöjä (kreikkalaisortodoksit, armenialaiset, juutalaiset, katoliset, jne), joilla on omat instituutionsa ja omaisuutensa. Turkki on pyrkinyt riistämään niiden omaisuutta vuosikymmeniä monilla eri toimilla. Tämän politiikan vuoksi Turkki ottaa vähitellen haltuunsa (Turkin lainsäädännössä tunnustetun) kreikkalaisen vähemmistön instituutioiden kiinteistöjä. Turkki on hiljattain EU:n painostuksen vuoksi ilmoittanut, että se muuttaa suhtautumistaan näihin instituutioihin, ja saattaa hallintonsa EU:n säännösten mukaiseksi. Tästä huolimatta Istanbulin kreikkalaisen yhteisön edustajat esittivät vastalauseensa siitä, että käytännössä omaisuuden laiton takavarikointi laillistetaan, sillä Turkin hallinto on ilmoittanut, että se ei aio tunnustaa saavutettuja oikeuksia ja erityisesti muslimiväestöön kuulumattomien yhteisöjen takavarikoitua kiinteää omaisuutta. Vuonna 1923 laaditun virallisen rekisterin mukaan kreikkalaisen vähemmistön instituutiot omistivat yhteensä 11 000 kiinteistöä. Vähemmistöinstituutioiden hallintoelimet lähettivät Turkin hallinnolle hiljattain luettelon 1 700 järjestöstä. Turkin hallinto ilmoitti kuitenkin, että se ei aio palauttaa omaisuutta näin monelle järjestölle. Miten neuvosto suhtautuu Turkin tämänkaltaiseen hallintotapaan? Onko se yhdenmukainen vähemmistöjärjestöjen kiinteistöjen omistusoikeuden turvaamista koskevien EU:n säännösten kanssa? Onko neuvosto tyytyväinen Turkin hallituksen vastikään ilmoittamista muutoksista? Miten neuvosto toimii varmistaakseen, että Turkin muslimiväestöön kuulumattomien yhteisöjen kiinteistöjen omistusoikeus turvataan? Aikooko neuvosto sisällyttää tämän kysymyksen ratkaisemisen Turkin liittymisneuvottelujen käynnistämistä koskeviin ehtoihin? Vastaus (2. lokakuuta 2003) 1. Neuvosto on täysin tietoinen ei-islamilaisten yhteisöjen vaikeasta tilanteesta Turkissa ja juuri omaisuutta koskevasta ongelmasta. Tapa, jolla Turkin viranomaiset ja erityisesti uskonnollisia yhteisöjä hallinnoiva virasto (VGM) käsittelevät asiaa, aiheuttaa syvää huolta. Tulevan kuudennen uudistuspaketin ainoat muutokset näyttäisivät koskevan omaisuuden rekisteröintiä koskevien vaateiden esittämiseen sovellettavan määräajan pidentämistä jälkikäteen. Tällainen pidennys voi vaikuttaa riittämättömältä ratkaisulta varsinaiseen ongelmaan. 2. Neuvosto pitää tätä asiaa erittäin tärkeänä. Kaikissa assosiaatiosopimuksen ja poliittisen vuoropuhelun puitteissa Turkin kanssa hiljattain pidetyissä kokouksissa neuvosto on huomauttanut uskonnollisiin yhteisöihin sovellettavan järjestelmän rajoittavuudesta ja kehottanut Turkkia omaksumaan toisenlaisen menettelytavan. Nykyistä huolestuttavaa tilannetta seurataan erittäin tarkasti. Parlamentin jäsen voi luottaa siihen, että neuvosto reagoi tilanteeseen ja tekee parhaansa edistääkseen ei-islamilaisten yhteisöjen omaisuuden suojaamista Turkissa. 3. Sen osalta, ovatko Turkin kanssa aloitettavat liittymisneuvottelut yhteydessä tähän ongelmaan, parlamentin jäsentä pyydetään tutustumaan Turkin tarkistettuun liittymiskumppanuuteen, jonka ensisijaisia tavoitteita on uskonnonvapaus. Sen mukaan Turkin on luotava uskonnollisten yhteisöjen toiminnalle olosuhteet, jotka vastaavat EU:n jäsenvaltioissa vallitsevaa käytäntöä. Tekstissä täsmennetään myös, että tähän kuuluu Euroopan ihmisoikeussopimuksen ensimmäisen pöytäkirjan mukainen omistusoikeus.